text: РЕШЕНИЕ НА КОМИСИЯТА
  от 28 октомври 2014 година
  относно мярка, предприета от Германия в съответствие с член 7 от Директива 89/686/ЕИО на Съвета, за забрана на пускането на пазара на пожарникарски обезопасителни колани от типове FHA, FHB и FSmS
  (нотифицирано под номер С(2014) 7757)
  (2014/748/ЕС)
  ЕВРОПЕЙСКАТA КОМИСИЯ,
  като взе предвид Договора за функционирането на Европейския съюз,
  като взе предвид Директива 89/686/ЕИО на Съвета от 21 декември 1989 г. относно сближаване на законодателствата на държавите членки в областта на личните предпазни средства (1), и по-специално член 7 от нея,
  като има предвид, че:
  (1)
  През август 2013 г. германските органи уведомиха Комисията за мярка за забрана на пускането на пазара на пожарникарски обезопасителни колани от типове FHA, FHB и FSmS, произведени от Dietrich&Co. GmbH, Rossauer Strasse 49a, 09661 Rossau, OT Seifersbach (Германия). На продуктите е поставена маркировка „CE“ съгласно Директива 89/686/ЕИО, като те са били изпитани и типът им е бил изследван в съответствие с хармонизиран стандарт EN 358:1999 „Лични предпазни средства за поддържане при работа и предотвратяване на падане от височина - Колани за поддържане и ограничаване при работа и предпазни въжета“.
  (2)
  Пожарникарските обезопасителни колани са лични предпазни средства (ЛПС), класифицирани в сертификационна категория III. ЛПС от този вид, които са предназначени да предпазват от застрашаващи живота опасности или сериозни и необратими рискове за здравето, чийто пряк ефект според производителя не може да бъде разпознат навреме от потребителите, подлежат на изследване за ЕО одобрение на типа и спрямо тях се прилага ЕО система за контрол на качеството от нотифицирания орган, който е натоварен с тази задача от производителя.
  (3)
  Одитът, извършен от германските органи в производственото предприятие на гореспоменатия производител, показа, че представените сертификати за одобрение на типа на пожарникарските обезопасителни колани от типове FHA, FHB и FSmS не са валидни, тъй като част от оборудването - лентовият материал на колана - е било заменено, докато изследването за ЕО одобрение на типа е било свързано единствено с елементите, представени за изпитване. Поради това не са изпълнени следните изисквания на Директива 89/686/ЕИО:
  -
  член 8, параграф 2 (ЕО изследване на типа): продуктите не са еднакви с моделите, за които е издадено ЕО изследване на типа,
  -
  член 12 (ЕО декларация за съответствие): декларацията за съответствие не е валидна, тъй като е направено позоваване на система за контрол на качеството в съответствие с член 11, която не е приложена,
  -
  член 13, параграф 1 (Маркировка на ЕО): идентификационният номер на нотифицирания орган, DEKRA EXAM (NB 0158), е използван неправомерно, тъй като не е приложена система за контрол на качеството.
  (4)
  Освен това пожарникарските обезопасителни колани от тип FHB не съответстват на изискванията на хармонизиран стандарт EN 358:1999, клауза § 4.2.1 по отношение на якостта в статично състояние и следователно на основно изискване за здраве и безопасност 1.3.2 Лекота и здравина на дизайна, определено в приложение II към Директива 89/686/ЕИО. Якостта в статично състояние на пожарникарските обезопасителни колани, произведени от Dietrich&Co. GmbH, е измерена в диапазона 7,2 kN - 9,4 kN вместо при най-малко 15 kN, както е предписано в стандарта.
  (5)
  Комисията изпрати писмо до производителя, като го прикани да съобщи съображенията си относно мярката, предприета от германските органи.
  (6)
  На 22 октомври 2013 г. Комисията бе уведомена от германските органи за резултата от посоченото действие. Въз основа на изпратените от производителя документи германските органи са установили, че неизпълнението на изискванията на Директива 89/686/ЕИО се отнася само за производството през 2011 г. и 2012 г. От производителя са предприети коригиращи действия и от началото на 2013 г. производството е в съответствие с посочената директива. Производителят Dietrich&CO е извършил доброволно изземване на следните пожарникарски обезопасителни колани от тип FHB:
  -
  серийни номера от 0439 до 0738, произведени през 2011 г.;
  -
  серийни номера от 0739 до 1078, произведени през 2012 г.
  (7)
  С оглед на наличната документация, коментарите и предприетите действия от заинтересованите страни Комисията счита, че пожарникарски обезопасителни колани от типове FHA, FHB и FSmS, произведени през 2011 г. и 2012 г., не са в съответствие с клауза § 4.2.1 от хармонизиран стандарт EN 358:1999 по отношение на основно изискване за здраве и безопасност 1.3.2 Лекота и здравина на дизайна, посочено в приложение II към Директива 89/686/ЕИО. Производителят вече е предприел всички необходими мерки, за да се изтеглят тези неотговарящи на изискванията продукти от пазара и да се коригират слабостите, свързани с изпълнението на изискванията на Директива 89/686/ЕИО, съгласно разпореждането на германските органи,
  ПРИЕ НАСТОЯЩОТО РЕШЕНИЕ:
  Член 1
  Мярката, предприета от германските органи за забрана на пускането на пазара на пожарникарски обезопасителни колани от типове FHA, FHB и FSmS, произведени от Dietrich&Co. GmbH, е обоснована.
  Член 2
  Настоящото решение се отнася изключително за продуктите, произведени през 2011 г. и 2012 г.
  Член 3
  Адресати на настоящото решение са държавите членки.
  Съставено в Брюксел на 28 октомври 2014 година.